<classify> SERIKALI imetoa wito kwa kampuni za nje na za ndani kutumia huduma za kampuni ya matangazo ya ndani, ili ziweze kukua kibiashara na kutoa mchango wa kukuza uchumi wa nchi.Hali hiyo imetokana na kasi ya kukua kwa biashara ya matangazo ya biashara, na watanzania wengi kuwekeza katika biashara hiyo.Waziri wa Nchi katika Ofisi ya Waziri Mkuu Sera, Bunge, Kazi, Ajira, Vijana na Walemavu, Jenista Mhagama ametoa mwito huo wakati wa uzinduzi wa Shirikisho la Kampuni za Matangazo za TanzaniaAAAT, jijini Dar es Salaam mwishoni mwa wiki.Amesema, kampuni za matangazo za Tanzania, zimejidhihirisha kuwa zinafanya kazi vizuri kukidhi viwango vya kimataifa, hivyo zinapaswa kupatiwa fursa ili ziweze kukua na kunufaisha watanzania wengi waliosomea fani hiyo.Kama kampuni zetu ya ndani zinaweza kufanya kazi kwa viwango sawa na kampuni za kigeni, basi sioni sababu ya kutoyapatia zabuni. Serikali ya Awamu ya Tano inayoongozwa na Rais John Magufuli, ina nia ya kuwawezesha Watanzania,amesema.Alifafanua kuwa hatua hiyo, inamaanisha sekta zote za kiuchumi ambazo zinaweza kuendeshwa na Watanzania, zinapaswa kufanywa na Watanzania na sio vinginevyo.Jenista alisema wito wake umelenga kampuni kubwa za biashara ya kimataifa na za ndani, ikiwemo kampuni za huduma za simu, kampuni za vinywaji, mashirika yasiyo ya kiserikali na taasisi nyinginezo zinazohitaji huduma za matangazo katika kufanikisha shughuli zake.Akizungumzia kuhusu AAAT, Mwenyekiti wa shirikisho hilo, Rashid Tenga alisema AAAT ilianzishwa ili kulinda maslahi ya kampuni za mawasiliano za kibiashara za ndani ya nchi, kutokana na sekta hiyo kuongozwa na kampuni za kigeni kwa miongo miwili.Kwa miaka 20 kampuni za kigeni zimekuwa zikichukua kiasi kikubwa cha biashara katika sekta yetu, kwa sababu baadhi ya kampuni za kimataifa zimekuwa na desturi ya kutoa kazi kwa kampuni za kigeni, na hii haina maana kwamba kampuni za ndani hazina uwezo wa kufanya kazi hizi,alisema.Alisema idadi kubwa ya wahitimu katika fani hiyo, wanapenda kujiajiri wenyewe kupitia taaluma yao, lakini kutokana na changamoto hizo hawawezi kufanya hivyo.Alisema kimsingi kama mikakati mizuri itawekwa, kulinda maslahi ya kampuni za Tanzania, wahitimu wengi zaidi watakuwa na fursa zaidi za kazi. Kwa upande wake, Katibu Mtendaji wa NEEC, Bengi Issa, alisema kupitia Sheria ya Taifa ya Uwezeshaji wa Uchumi 2004, NEEC itahakikisha kwamba Watanzania ambao wamewekeza katika sekta hiyo, maslahi yao yanalindwa na kupewa fursa ya kukua.  <topic>: KITAIFA 